В рова на лъвовете / Въ рова при лъвоветѣ - Beinsa.bg\nВ рова на лъвовете / Въ рова при лъвоветѣ\nВ рова на лъвовете\nНай-често използвани думи в беседата: всички, може, сега, аз, един, казва, жена, хора, има, сила, убийство, човек, рова, години, учение, тези, лъвовете ,\nНеделни беседи , София, 24 Април 1921г., (Неделя) 10:00ч.\nВъ рова при лъвоветѣ (Беседата за четене в стар правопис)\nДокараха Данаила и го хвърлиха в рова на лъвовете. (Данаил 6:16)\nИ виделината свети в тъмнината; и тъмнината я не обзе. (Йоан 1:5)\n„Царят заповяда да хвърлят Данаил в рова на лъвовете.“ Тоя цар бил приятел на Данаил. Прочетете цялата глава да видите как е станало това.\nВъв връзка с прочетения стих от книгата на Данаил ще прочета 5-ти стих от първата глава на Евангелието от Йоан: „И виделината свети в тъмнината; и тъмнината я не обзе“. Съвременните културни хора, в каквото положение и да се намират, се нуждаят от правилно разбиране на живота. Не е достатъчно само едно външно разбиране. Не е достатъчно само да кажеш, че разбираш. От разбиране до разбиране има разлика. Аз говоря за онова разбиране, което е в сила да създава и гради. Аз говоря за онова знание, което внася ред и порядък в света, което внася хармония между хората.\nМнозина се спират върху думата „знание“ и казват, че според апостол Павел знанието възгордява. Наистина, Павел казва, че знанието възгордява, но Любовта назидава. Аз добавям: „Знание, придружено с Любов, облагородява“. Който не притежава Божествената Мъдрост, е способен да разединява. Той носи със себе си чук, за да раздробява камъните. Аз виждам всички културни хора в положението на ония, които изпълняват трудовата повинност. Те носят чукове да трошат камъните; от едрите правят дребни и павират улиците.\nДнес в никое общество не можете да намерите двама души на едно мнение. Единият казва: „Чакай да ти кажа своето схващане по тоя въпрос“. Другият казва: „И аз искам да ти кажа своето схващане“. След това започват да спорят, кой е прав, кой крив. Ако двама пияни се търкалят в калта и след това спорят кой по-малко се окалял, има ли някаква философия в техния спор? Единият казва: „Аз пих по-малко“. – Какво от това? И двамата са пияни, и двамата се търкалят по земята. Съвременното общество не решава въпросите принципиално, но казва, че хората трябва да бъдат морални. Аз имам особена представа за морала. Някои казват: „По-малко да се лъже, по-малко да се краде“. – Не е там въпросът – по-малко да се краде и лъже. Вие сте дошли до такава едностранчивост на нещата, която се отразила болезнено върху вашия организъм. Вие сте крайно честолюбиви, приличате на електрически бутон или на бомба. Достатъчно е някой да бутне бутона, за да светне или изгасне. Ако сте бомба, веднага ще експлодирате. И тъй, като четете съвременната литература, ще видите, че между сегашното общество и това във времето на Римската империя има известна аналогия. Голям упадък има в съвременното християнство! Вместо да търсят изходен път, сегашните хора търсят начин как да подкрепят това, което се събаря. Те приличат на търговец, който фалира. Той търси оттук-оттам пари, дано закърпи някак положението си. Същото е и в науката. Ние сме достигнали до крайния предел, отдето повече не може да отидем. – Защо? – Органите на човека, или силата, с която работи, не е в състояние да мине извън тоя предел. Да спре на това място не може. Затова, природата ще го застави да събуди в себе си ония благородни, възвишени сили, чрез които ще продължи пътя на своето развитие. Дали ме разбирате или не, не е важно. Живата природа ще ви застави да ме разберете, както заставя водата да кара машини. Слагат вода в парния котел, нагряват я и като се превърне на пара, тя кара машината: „пуф-пуф“. Един ден и вие ще влезете в котела и ще пухкате. Мъжът не е доволен от нещо – пуфти. Жената не е доволна – пуфти. Мъжът от една страна „пуф“, жената от друга страна „пуф“, докато колелата започнат да се въртят и движат машината. Учителите, от една страна, ще кажат „пуф“; учениците, от друга страна, ще кажат „пуф“. Свещениците, от една страна, ще кажат „пуф“; паството, от друга страна, ще каже „пуф“, докато най-после колелото на живота започне да се движи и върви напред.\n„Хвърлиха Данаил в рова на лъвовете.“ По характер Данаил е противоположен на тримата момци – Седрах, Мисах и Адвенаго. Изпитът, на който бяха подложени те, имаше политически характер. Изпитанията, през които минават хората, имат различен характер: индивидуален, семеен, обществен, народен и общочовешки. Сега българите минават през изпитания. Каквито и да са изпитанията, от какъвто характер и да са, те имат нещо общо. Българите са в огнената пещ, както тримата момци. Съглашението ги е поставило в пещта и казва: „Парици, парици трябва да дадете!“ – „Чакайте малко, да се съвземем.“ – „Не, парици ще давате!“ Българите се намират в положението на един търновски адвокат, който поради това, че нямал пари в джоба си, трябвало до претърпи голям бой.\nТой пътувал от Търново за Севлиево. За да не го оберат, той изпразнил джобовете още у дома си и така тръгнал на път. Обаче, по пътя го срещнали разбойници, обискирали го, но нищо не намерили в джобовете му. Ядосани от своя неуспех, те го запитали: „Нали си адвокат, печелиш, защо не носиш пари в себе си?“ За наказание те го набили добре и така го пуснали да си върви. Той си казал: „Друг път ще нося малко пари в себе си, да задоволя разбойниците, че да не ме бият“.\nСега налагат българите на общо основание. Те казват: „Ние страдаме от съглашенците“. – Защо ги налагат? – Защото не носят пари със себе си. Казват им: „Де са парите ви?“ Вестниците изнасят различни причини за това. Всъщност, една е причината. Българите страдат, защото нямат пари да платят дълговете си. Ако България има два и половина милиарда в злато да плати дълга си, веднага боят ще престане.\n„Хвърлиха Данаил“. В тая глава се изпитва само един човек – Данаил. В миналата беседа говорих за изпита на трима мъже. Заставяха ги да се поклонят на златния образ. А на Данаил забраняваха да се моли на своя Бог. Казваха му: „Нямаш право да следваш своето убеждение. Ще постъпваш според нашите изисквания“. Неприятелите му го предадоха на царя, който издаде следната заповед: „Ако в продължение на 30 дни някой направи прошение на какъв и да е Бог или человек, освен на царя, да се хвърли в рова на лъвовете“. Понеже Данаил не изпълни тая заповед, молел се по три пъти на ден на своя Бог, царят заповяда да го хвърлят в рова на лъвовете. Аз наричам изпита на тримата момци изпит на сиромашията, когато човек се мъчи да свърже двата края в едно. Той е в огнената пещ, дето се бори с мъчнотиите. Вторият изпит – на Данаил, е изпит на богатството. Като забогатее, човек побеждава външните мъчнотии. Той има знания, затова идат вътрешните изкушения.\nСегашният свят минава през първия изпит – изпитът на тримата момци. Християните, както и вие, минавате през втория изпит. Ако ви хвърлят при лъвовете, ще издържите ли на своите убеждения? Лъвовете представят ноктите, т.е. грубата сила в света. Ще се подчините ли на тая сила? Когато хвърлили Данаил в рова на лъвовете, той успял да ги укроти. Вашата душа е хвърлена вече в рова на лъвовете. Може ли да ги укротите, или те ще забият ноктите и зъбите си във вашата кожа и ще я одерат? Трябва ли да излезете от рова на лъвовете и да признаете, че нямате убеждение? Влезте в смисъла на молитвата и ще разберете защо Данаил се е молил на Бога по три пъти на ден. Той е черпил сила от Бога. Все трябва отнякъде да се черпи сила. Можеш да черпиш сила от семейството си, от обществото, от народа си, както и от цялото човечество. Не мислете, че човек, сам по себе си, е силен. Да мислиш, че като имаш убеждение си силен, сам се лъжеш. Силен си, защото черпиш жива сила отнякъде. Жива сила е оная, която гради. Тя е съзнателна, неразделна сила. Ако се опитате да я разделите, тя, сама по себе си, се губи, не може да се прояви. Затова е казано в Писанието: „Това, което Бог е съчетал, човек да не разлъчва“.\n„Хвърлиха го в рова на лъвовете.“ Понеже Данаил знаеше опасността, пред която се намираше, молеше се по три пъти на ден. Както хората ядат по три пъти на ден, така и Данаил се молеше по три пъти на ден. Значи законът за яденето е същият, както и законът за молитвата. Когато се лишава от ядене, човек усеща някаква липса; когато душата се лишава от молитва, също усеща някаква липса. Молитвата не е механичен процес, но вътрешна нужда на душата. Тя е общение на душата с Бога. Молитвата е реалност, а не сянка. Това, което в даден момент дава сила на ума, на сърцето, на душата и на духа, е реално. Вън от човека реалност не съществува. Който разбира вътрешния закон на реалността, той гледа еднакво на всички неща. Ако не разбира тоя закон, човек вижда нещата ту в една, ту в друга форма; ту по-мъчни, ту по-лесни за прилагане. От погледа на човека към реалността се определят отношенията му към Първата Причина на нещата. Животът на силния човек е лек и приятен, а на слабия – пълен със страдания. Слабият и малодушен човек често попада на опасни места. Той не изпълнява задълженията си, не издържа на обещанията си, затова се принуждава да лъже. Слабият не мисли и не чувства право. Той не обича да работи, затова е подобен на търтеите. Той всякога търси лесните работи.\nЕдин българин – земеделец, отегчен от тежката полска работа, решил да си намери по-лека работа, да си почине. – „Дотегна ми вече да работя земята с ралото, ще си потърся друга някаква работа“ – си казал той – и дошъл в града, дано намери каквото търси. Отишъл в няколко учреждения, но всички работи му се видели тежки. Един ден, като минавал през градската градина, видял как капелмайсторът маха с пръчицата си, а пред него седят музиканти и свирят. – „Е, тая работа е тъкмо за мене!“ – казал селянинът. „Ще махам с пръчицата, а музикантите ще свирят.“ Веднага поискал да го назначат капелмайстор на музиката.\nДнес всички хора са подали заявления до Бога да ги назначи капелмайстори, да махат с пръчицата. Те намират смисъла на живота в махането на пръчицата. Всички хора бягат от мъчнотии и страдания и говорят за ядене и пиене, за развлечения. Всички говорят за последните пиеси, които се дават в „Модерния театър“, в „Ренесенс“. Колко по-хубави пиеси от тия аз виждам да се играят по софийските улици! Актьорите, които играят в тия пиеси, са естествени. Те играят без пари, непринудено. Колко мъже и жени играят на сцената в своя дом без да очакват някакво възнаграждение! Колко деца взимат участие в тия пиеси! Всички играят безплатно. Като наблюдавам тая игра, казвам: Браво, вие сте безкористни актьори. Никой не ви плаща, никой не ви ръкопляска, но, въпреки това, продължавате да играете.\n„Хвърлиха го в рова на лъвовете.“ Като четете живота на Данаил, виждате, че той е разполагал със знание и мъдрост. От предсказанията, които Данаил е дал преди хиляди години, виждаме неговата мъдрост. Той познавал законите не само на тогавашната наука, но и на сегашната. Той бил кабалист. Като издържал изпита, той заел едно от най-високите места във Вавилонското царство. И вие минавате през изпита на Данаила. Ще ви хвърлят в рова на лъвовете, между грубите сили, и ако издържите тоя изпит, т.е. ако се справите с грубата сила на вашата природа, ще излезете от рова на лъвовете и ще влезете в новата култура. Това значи да бъдете господари на положението си. Кои са лъвовете? – Човешките страсти. Няма по-груба сила от страстите. Няма по-страшни лъвове от човешките страсти. Те са разрушавали и царе, и владици, и учени, и философи. Никой обикновен човек не може да устои на страстите. Един светия се отличавал с голямата си чистота и светост. При него се стичали много хора да ги кръщава с полагане на ръцете си върху главите им. Най-после, при него дошла една млада, красива мома, но голяма грешница. Тя се разкаяла, затова пожелала да се кръсти, да влезе в новия живот. Като я видял, светията започнал да бяга. Той бягал, но и тя след него. Питала го: „Защо бягаш? Аз се разкаях, искам да изправя живота си“. По пътя го срещнал Йоан Кръстител и го запитал: „Защо бягаш?“ – „Срещнах една опасна жена, не искам да я кръстя.“ Йоан Кръстител го спрял, прекръстил го и му казал: „Сега можеш да продължиш работата си“. Светията се върнал и кръстил жената. След това си казал: „Най-после кръстих и тая жена“. – Не ти я кръсти, а Йоан Кръстител.\nСъщото се случва и с вас. Щом се намерите пред някаква опасност, веднага бягате. Христос ви среща на пътя, прекръства ви и вие се връщате. Като се справите с опасността, казвате: „Аз победих!“ Христос казва: „Ти не победи, аз победих“. Нещастието на съвременните хора се заключава в мисълта, че те сами всичко си правят. Всъщност никой сам не върши работата си. Питам: Колко от сегашните младежи могат да кръстят такава жена? Колко от сегашните жени могат да кръстят такъв мъж? Това не е за упрек, но казвам: Вие сте далеч още да разберете човешката душа. Вие не знаете още, какво представя душата. Ето защо, всяка външна форма може да ви съблазни. „Хвърлиха Данаил в рова на лъвовете.“ В лицето на Данаил виждаме човек с установен характер, с непреривна любов към Бога. Който има любов към Бога, само той може да се моли. Който не люби, не може да се моли. Молитва без Любов не съществува. Човек говори добре или се моли дълбоко, когато изпитва силни чувства на страдание или радост. Когато обича някого, човек го посреща добре, говори му любезно и с Любов. Аз не говоря за молитва, предизвикана от страх. Това не е молитва. Под „молитва“ разбирам връзка, общение с Бога. Ще се молиш като детето. Ще кажеш: „Господи, когато слизах от небето, не предвиждах какво ме очаква на земята. Излязох чист от Тебе, но се опетних. Греших без да искам. Не изпълних задължението си към Тебе. Прости ме и оправи пътя ми“. Щом кажеш истината, Бог веднага ще те упъти. Кажеш ли, че си грешник, без да кажеш де и как грешиш, ти не си готов да говориш истината. Грешник може да бъде мъжът към жена си, жената към мъжа си, баща и майка към децата си, приятел към приятеля си. Когато не изпълниш задълженията си към децата, към жена си или към мъжа си, ти си грешник.\nПиташ: „Какво задължение имам към жена си?“ – Ти знаеш по-добре от всички. Когато си слизал от небето, ти си поел задължение към своята жена, да ѝ помогнеш, да я повдигнеш. – „Пред кого съм поел това задължение?“ – Пред Господа. Ти си обещал да се ожениш за тая жена, да ѝ бъдеш верен. Бог казва: „Ако изпълниш обещанието си и аз съм готов да ти помогна“. Щом слезеш на земята, забравяш задължението си и казваш: „За тая жена ли ще се оженя? Толкова жени има на земята!“ – Много жени има, но за всеки човек е определен само един изпит. За всеки мъж е определена само една жена. Имаш ли много жени, развратът хлопа на вратата ти. Казано е в Писанието: „Двуличният човек е непостоянен в пътищата си“. Само един морал, само един закон е нужен на човека! Сегашният живот е приготвяне за бъдещия. Много естествено! Ще излезете от тоя свят и ще влезете в другия. Ще излезете от училището и ще влезете в обществото, между високо културни и интелигентни хора, които не търпят никаква лъжа и измама. Щом не можете да кръстите една красива мома, ангелът ви е слаб.\n„В рова на лъвовете.“ И вашата душа е в рова на лъвовете. Днес човек се проявява такъв, какъвто е в действителност. Животът го подлага на различни изпитания и противоречия, да види своето вътрешно безверие. Днес хората не вярват един на друг. Говориш с някого, който ти вярва. На другия ден той се отказва от тебе, не ти вярва вече. Кой губи от това? Който не вярва, пръв той губи, отдалечава се от Първоизточника на живота, губи своята вътрешна сила и в резултат на това осакатява ума си. Мъж или жена, всеки трябва да дружи с благородни хора, не със знатни. Не всеки виден, знатен човек е благороден. Понеже интересите на хората се преплитат, те мислят, че дружбата им с професори, министри, доктори ще им принесе голяма полза. Важно е човек да бъде благороден, независимо положението, което заема. Силата не е признак на благородство. Физически силен е едно нещо, духовно силен е друго. Първият носи бомби, пушки и всеки момент може да убие човека. Вторият не носи никакво оръжие, но, дето влезе, помага, повдига хората. Вътрешната, духовната сила определя достойнството на човека.\n„В рова на лъвовете.“ Какво спечелихте вие, които хвърлихте душата си в тоя ров? Казва се, че цар Дарий, който заповядал да хвърлят Данаил в рова на лъвовете, не може да спи цяла нощ. Рано сутринта той отишъл при рова и с плачевен глас извикал: „Данаиле, Бог твой, на Когото служиш непрестанно, можа ли да те освободи от устата на лъвовете?“ – „Можа, царю! Да си жив във век!“ Тогава Дарий заповядал: „Извадете Данаил от рова и хвърлете там неговите неприятели с жените и децата им!“ Когато и вашата душа бъде хвърлена при лъвовете, тя не трябва да спи, но да бъде будна, цяла нощ да се моли, да издържи изпита си. Христос казва: „Бъдете будни, да издържите изпита, през който душата ви минава!“ Сега всички хора – мъже и жени, минават през тежък изпит. Бъдещото поколение, вашите деца, ще кажат дали сте издържали изпита, или не. Ако го издържите, ще излезете от рова със светнало лице. Ако не го издържите, лицето ви ще потъмнее.\n„И виделината свети в тъмнината; и тъмнината я не обзе.“ – Тъмнината показва ония условия, при които човек жертва възвишеното, Божественото, за да постигне известно удоволствие. Виделината показва ония условия, при които човек расте и се развива правилно. Съвременният обществен живот се нуждае от характери, подобни на Данаил. Как може да се съгради бъдещото общество, бъдещите партии без такива характери? Как би се организирало човечеството без такива характери? Какво виждаме днес? Всички партии, всички общества и народи вървят по един и същ път. Ако това се продължава и в бъдеще, всичко ще се разкапе. Всички народи и общества са дошли до фазата, дето благородството и човещината трябва да вземат надмощие. Сегашните християни казват: „Един ден, когато цялото човечество се облагороди, ние ще вземем своя дял“. – Не чакайте това време. Човечеството е съставено от индивиди, от които всеки трябва да мине своя изпит. Това няма да стане изведнъж – всеки на своето време. Никой не може да влезе в духовния свят, докато не издържи успешно своя изпит. Духовният свят е съвършен. Следователно, ще издържите изпита си на земята и след това ще влезете в духовния свят. Никоя жена не може да получи любовта на мъжа си, докато не издържи своя изпит в рова на лъвовете. Никой мъж не може да получи любовта на жена си, докато не издържи изпита си в рова на лъвовете. Същото се отнася и до обществата, както и до народите. Никое общество, никой народ не може да напредне, докато не издържи своя изпит. Какво може да очаква една жена, която е в състояние да пожертва живота на своя мъж, както и живота на десетки мъже? Какво може да очаква един мъж, който е пожертвал живота на много жени? Има статистика, от която се вижда как жени и мъже са готови на най-големи престъпления: едни други се изнасилват, убиват. И това става в съвременното общество! Как ще си обясните това явление? Ние казваме, че тук действа законът на израждането. Това се върши от хора, които се крият под името християни, които се молят по няколко пъти на ден. Ако бихте видели живота на съвременните религиозни и светски хора във всичката им голота, бихте се ужасили. Страшен е вътрешният разврат, вътрешната нечистота в човека!\nСега, аз не искам да изнасям греховете ви, нито да говоря за изпита, който ви предстои, но казвам, че всеки човек е подложен на изпит. За да се издържи изпита, не се допуща абсолютно никакво колебание. Когато жената срещне красив мъж, окото ѝ не трябва да трепне. Тя трябва да си остане девствена, нищо да не я съблазнява. Мъжът ѝ казва: „Не мога да живея без тебе“. Обаче, утре ще срещне друга и на нея ще каже същото. – Долу тоя вълк, тоя демон! Те трябва да слязат в центъра на земята, там да прекарат хиляди години докато изкупят греховете си. Мислите ли, че Бог, т.е. Любовта, ще ги спаси? В бъдеще хората ще се лишат от възможността да грешат. Това ще бъде наказанието им. Казват за някого, че заема високо обществено място. – Какво от това? Важно е какъв характер има човек. Покажете ми един честен българин, който през целия си живот да е останал девствен! Покажете ми една такава българка! Не казвам, че абсолютно няма, но колко са те? Колко българи и българки могат да издържат изпита си? Като ги поставят на изпит за Христа, за народа, не могат да издържат, пропадат и после всичко отива по дявола. – „Да се бием за отечеството!“ – Бийте се, но идейно, с дълбоко вътрешно разбиране. Ако отиваш да се биеш без вътрешно убеждение, че изпълняваш своя дълг, по-добре не ходи. Ако вярваш, че изпълняваш дълга си, бий се за отечеството си. Всяко нещо трябва да става с желание, да бъдеш верен на себе си. Когато някой вярва в нещо, а върши друго, то е престъпление. При това положение как ще се повдигнем?\nКазвате: „Да бъдем честни българи. Да бъдем истински християни“. – Това са методи, чрез които човек може да се повдигне, но затова трябва да се постави на изпит. Неговата честност ще бъде подложена на изпит и ако не лъже, не краде, той е честен човек. Можете ли да намерите днес в България човек, който никога не е лъгал? Ако намерите такъв, България ще бъде най-великата държава. Той ще бъде рядък скъпоценен камък. Ако не се намери такъв човек, де остава културата? Често вие говорите за небето, за Господа и казвате: „Да ни прости Бог греховете!“ – Никакво прощаване вече! Бог е приключил с крадците, лъжците и разбойниците. Той казва: „Не прощавам на тия, които са ме лъгали 999 пъти“. Това не показва, че Той мрази, но ще сложи всички хора на изпит – да изкупят всички лъжи. За колко години могат да се изкупят? – На година по една лъжа. Значи за 999 лъжи – 999 години. Също така и за всяка кражба по една година. За 999 години ще се изплатят 999 кражби. Като съберете: 999+999=1998 години. Ако направите 999 убийства, ще ги изплатите също за 999 години. Колко хиляди години трябва да се изплаща всичко това? Не мислете, че Божественият закон, Божията Любов са празна работа. Мина времето на обикновените неща. Иде вече новата Любов, за която е казано, че е огън всепояждащ. Тя ще повдигне добрите хора, а лошите ще горят, ще минат през големи страдания. Тя ще ги прекара 777 пъти през себе си, като ги слага и вади от огъня, докато ги пречисти абсолютно. След това тя ще ги пита: „Ще грешите ли още?“ – „Няма повече.“ А какво ще бъде вашето положение в новата Любов? Една гъска вървяла със своите гъсета, а гъсокът вървял пред тях. Отнякъде излязъл един плъх и хванал едно гъсе. Гъсокът сграбчва плъха и го потопява във водата. После го изважда и гледа, че той е още жив – мърда. Пак го потопява и пак го изважда, докато плъхът престанал да мърда. Тогава гъсокът го запитал: „Ще взимаш ли моите гъсета? Мислиш ли, че аз съм глупав гъсок?“\nСега и на вас казвам: Мислите ли, че може да си играете с Бога? Той ще ви хване, както гъсокът хванал плъха, и ще ви потопява и вади от водата, докато желанието ви да правите пакости изчезне. Аз произнасям една присъда, която ще опитате дали е права, или не. Ония от вас, които са праведни, ще ме слушат. Всеки порок трябва да се впрегне на работа. Използвайте силата на Данаил като нож, да режете с него. Не може ли жената да устои на изкушението на един мъж? Не може ли мъжът да устои на изкушението на една жена? Трябва ли да те съблазнява касата? Трябва ли да те съблазнява агнето? Всичко може да те съблазни, но и на всичко можеш да издържиш. Вървиш, виждаш една хубава кокошка, при това нямаш пари. Вечерта минаваш край курника, влизаш вътре и хващаш кокошката. Защо те съблазни кокошката? Ами ако те хванат в курника?\nВ едно Варненско село една лисица се научила да дави кокошките на един богат селянин. За да пази кокошките си от лисицата, той направил курник с високи стени. Една вечер лисицата влязла в курника, издавила няколко кокошки, но не могла да излезе вън. Сутринта селянинът я видял в курника и извикал: „Ха сега, услових ли те? Сега пък аз ще сложа твоята кожа на гърба си“. И ние постъпваме като лисицата: Днес удавим една кокошка, утре друга, докато Господ ни хване и каже: „Ти ли си, дето влизаш в курника и ми давиш кокошките? Аз ще те науча!“ Ти може да си министър, съдия, учител, свещеник – безразлично е. Аз говоря общо за греховете на всички хора. Следователно, вие трябва да бъдете безпощадни към своите слабости. От всички хора се изисква абсолютна чистота! Хората от различните партии трябва да бъдат чисти като диаманта. Да нямаме нужда от никакви полици! Днес, за да ти дадат пари на заем, трябва да се подпишат най-малко двама души. Ако аз трябва да представя двама поръчители, това за мене е безчестие. Ако не издържа на задълженията си, трябва да дойде стражар да ме вземе. Сега никой не плаща дълговете си. Кой колкото вземе, не го връща. И който има, и който няма не плащат. И после казват: „Слава Богу, не съм толкова грешен“. – Не е въпрос за убийството, но по-голям грях от него няма. Той е последният грях. Който се опита да убива съзнателно, той е син на демона. За него се казва, че той е син на дявола. За такъв човек се казва, че той още отначало бил человекоубийца. На такива и Бог не прощава. Защо не се прощава на дявола? – Защото е человекоубиец. Знаете ли колко мъчно се прощава на убиеца? Той може да напълни цяло буре със сълзи и пак да не му се прости. Ако някой мисли, че му се прощава, той се лъже – не, не му се прощава. Защо дойдоха толкова много нещастия в Давидовия дом? – За убийствата. Защо страда еврейският народ? – За убийствата на Давид, на тоя псалмопевец. Хиляди години още ще минат, но те няма да изкупят греховете на Давид. Сега свещениците казват: „Да му прочетем една молитва! Да пости 40 дни, за да се простят греховете му“. Не се лъжете! Не е шега това. За убийствата няма прошка. Така пише в Божествената книга. За убийствата има само наказания.\nДнес говоря на религиозни и на безверници, защото и едните, и другите убиват. Някои твърдят, че дяволът си отмъщава, обикновеният човек се защитава, а духовният, понеже има вътрешна сила, се издига над всичко и не убива. Мене куршум не ме хваща. Един човек се опита да ме стреля. Два пъти стреля върху мене, но куршумът не хвана. Питам го: Какво искаш, приятелю? Ако искаш пари, ще ти дам; ако искаш волове, и това ще ти дам. Ще дойда да работя на нивата ти заедно с тебе. Обаче, да стреляш не се позволява – на крив път си. Христос казва: „Не се позволява никакво отмъщение, никакво убийство. Оня, който убива брата си, няма да му се прости нито в тоя, нито в оня свят“. Мъж, който убива жена си, или жена, която убива мъжа си, е изверг на човечеството. Сестра, която убива брата си, или брат, който убива сестра си, също е изверг на човечеството. Това не е християнският морал! Това е грях против Духа Светаго. Даже мисъл за убийство не се позволява! Който направи какво и да е убийство, ще носи презрението на цялото човечество, на светиите, на ангелите. Всеки ще го счита за престъпник, който не е изпълнил Божията заповед: „Не убий!“ Сега аз говоря за религиозните хора, за християнските народи, които от две хиляди години носят пушки, топове, оръдия, а свещениците четат молитви за благословение на оръжието. Всички свещеници, които поддържат идеята за войната, са осъдени вече от Бога. Виждали сте картини, които представят съд на духовенството. Това е вярно. И да ми се сърдят свещениците, казвам: Аз съм завел първото дело против тях. Ще бъда свидетел на това дело, дето са учили и продължават да учат хората да убиват. Щом ме викат за свидетел, ще отида. Няма да се откажа от това свидетелство. През ума ви не трябва да минава никаква мисъл за убийство. Когато се разгневят, и мъжът, и жената си казват: „Да пукнеш, да умреш!“ Не говорете такива думи. Мир и съгласие, любов и хармония трябва да царят между вас. Това изисква новият морал. Ще кажете, че не се занимавате с такива работи, т.е. не сте убивали. Аз говоря за ония, които убиват. Няма прошка за тях. Ония, които се готвят да убиват, да му мислят! Казвате: „Това е революция; там всичко се прощава“. – Не е така. Коренен преврат трябва да стане в хората, а не революция. Всички трябва да се проникнат от мисълта, никого да не убиват. Същественото е: Да не причиняваме страдания на никого, да не се измъчваме, а да дойдем до пълно разбирателство помежду си. Не одобрявам затворите, не одобрявам бесилките, дето и да са те. Направо трябва да се каже на всички хора, че пътят, по който вървят, не е Божествен. Християнските народи не са издържали изпита на Данаила. Те нямат вътрешно убеждение като това на Седрах, Мисах и Авденаго. Те не издържаха и този изпит. И съглашението не издържа изпита си – поклони се на златния телец. И за тях иде вторият изпит – моралният, да се изпитат техните убеждения. Въз основа на великите природни закони нам е известно какви наказания ще наложи Бог на всички сегашни народи. Няма да остане народ в Европа, който да не бъде наказан. Всички ще станат на пух и прах, ще ги раздрънкат като вълна. За да не стане това, народите трябва да си подадат ръка. Никакво убийство! Сегашните народи са достатъчно културни, за да разберат това, което им се говори.\nДолу заблужденията! Трябва ли християните да мислят още, че са спасени? Как може спасеният да казва на своя ближен да пукне, да умре? Той се моли по три пъти на ден, кае се, признава се за грешен, а казва на своя ближен да умре. Какво по-голямо безумие очаквате още? След всичко това, тръгнали свещеници и владици да говорят против нас. Те казват: „Господи, да пукнат тия от новото учение. Те рушат основите на държавата“. – Ние ще им отговорим по друг начин. Няма защо ние да пукнем, нито те да пукнат, но трябва да си подадем взаимно ръце и да изпълним Божията воля. Свещеник и владика не трябва да лъжат, нито да убиват. Един владика ударил един свещеник и го повалил мъртъв на земята. Това не е станало с преднамерена цел, но в състояние на гняв. И това не се позволява. Много такива случаи зная. Ако дам свобода на езика си, много има да кажа против свещениците; но ако млъкна, ония от небето няма да мълчат. Може би аз съм най-опасният човек в света. Докато съм още между вас, не е толкова опасно. Обаче, когато замина, всичко ще стане на пух и прах. От сегашния ред и порядък, от лъжите на хората, от сегашната земя няма да остане помен. Така е решил Господ. И това ще стане скоро. Не ви плаша. Това са закони, които действат.\nКазвам: Ако продължавате да вървите в тоя път, ще измените природните закони, ще създадете изкуствен глад, навсякъде по света ще се явят недоразумения, раздори, епидемии, болести. Всичко старо ще се помете. Има ли нещо лошо в това? Ще кажете, че ви заплашвам. Ако говоря само от себе си, нищо не съм, но чрез мене говори цялото небе. Моето Слово е живо. Разбирате ли? Божието Слово е и мое. Като Го проектирам, колкото по-навътре влиза, толкова повече се разгаря. Бог е влязъл вече между европейските народи. Тоя кипеж в обществата и народите, това брожение между страдащите, както и войната, това показва, че Бог е проникнал навсякъде. Бог се проявява като Самсон. В Библията се разказва за необикновената сила на Самсон. Жена му успяла да открие тайната на неговата сила и го предала на неговите неприятели. Като разбрали, че силата му се крие в косата, те отрязали косата му, извадили очите му и го вързали на един стълб на едно голямо здание. Така вързан, той се молел на Господа да му върне силата. Молбата му се чула и в скоро време косата му израсла. Като усетил сила в себе си, той помолил да му развържат ръцете. Той разтърсил силно стълба и съборил зданието, под развалините на което останали стотици от неговите неприятели. Бог е великанът, който се събужда в човешката душа и руши всичко старо. Тоя, който се възмущава в човека и воюва против всички неправди, това е Бог. Той е запалил света и го раздухва. Светът не може да се оправи с пушки и топове. Какво ще правите тогава? Сложете правилото в живота: Никакво убийство! Всяко убийство е грях против Духа Светаго. Понеже се казва, че човек е направен по образ и подобие Божие, то всяко убийство на човека подразбира разрушаване на Божия образ. Да убиеш човека, да убиеш в него възвишеното и Божественото, това значи да извършиш най-голямото престъпление. Въздържай гнева си и не казвай, че искаш да се освободиш от жена си, от брата си или сестра си. Ако ти се освободиш от тях и Бог ще се освободи от тебе, помен няма да остане от тебе. Така трябва да се проповядва. Казвате: „Де остана нашата войнственост?“ – Войнствен е оня, който може да въдвори ред и порядък в света, да спазва Божествената хармония. Затова са поставени и военните, да въдворяват ред и порядък в обществото, да поддържат Божествената хармония. Обаче, като се отклонили от правото си предназначение, те сложили в действие топовете и картечниците и казват: „Да покосим света!“ – Да, но и тебе ще покосят. Като впрегнат на работа топовете и картечниците, първо военните изпитват поражение от тях. Те отнемат ръцете, краката, очите им. После казват: „Станаха жертва за отечеството!“ Едни други се убивате и наказвате и минавате за герои. Според мене герой е оня, който може да пожертва крака си за крака на пострадалия си брат. Ако направиш това съзнателно, ще те похваля. Следователно, не давай крака си за народа, но дай го за вдовиците и сирачетата. Има такива герои в света! Една от великите черти на славянството е неговото самопожертване.\nВ Русия, преди години, обвинили една бедна вдовица, майка на четири малки деца, в подпалване имението на един богат чифликчия. Съдът я изпратил на заточение в Сибир за 15 години. Един млад селянин от селото, дето живяла вдовицата, чул за нещастието, което я сполетяло, и си казал: „Тази вдовица има четири малки деца. На кого ще ги остави? Аз ще отида в съда, да се представя като истинския виновник за престъплението“. Съдията помислил, че направил грешка с осъждането на вдовицата, и вместо нея изпратил в Сибир младия селянин. След десетина години един умиращ извикал свещеника да се изповяда и казал: „Преди няколко години извърших едно престъпление, запалих имението на един богат чифликчия. След това избягах, властта не успя да ме хване и вместо мене наказаха други“. Веднага съобщили на съда, че намерили истинския престъпник. Съдията дал разпореждане да освободят селянина, но се оказало, че той се поминал. Ето един благороден характер!\nКазвам: Ако днес стопим всички християни, едва ли ще излезе един истински християнин. Ако стопим всички българи, едва ще изкараме един крак на християнството; ако стопим всички гърци, едва ще изкараме едно ухо на християнството; ако стопим всички англичани, едва ще изкараме носа на християнството. Значи християнството на англичаните се равнява на един нос, на германците – на една вежда. Така виждам нещата. И да ми се сърдят, и да не ми се сърдят, така виждам. И аз ви се сърдя. Някои ме гледат отвисоко, надули се, плюят ме. – Нека ме плюят. Наричат ме престъпник. И те са престъпници. Наистина, аз престъпвам вашия закон, но и вие престъпвате Божия закон. Аз бих желал да ме осъдят на основание на Божия закон. Ако ме съдят вън от Божия закон, по човешкия закон не могат да ме осъдят.\nИ тъй, абсолютно никакво убийство! Щом извърши убийство, човек започва да лъже, а след лъжата идат постепенно всички останали пороци. Закон е: Върви от големите грешки към малките, а не от малките към големите. Започни от големия грях – убийството, и върви към малките. Убийството е създало всички грехове. Брат уби брата си – първото убийство. От осем хиляди години човечеството още не може да се освободи от тоя грях. Той лежи на съвестта на всички хора. Знаете ли какво нещо са осем хиляди години? След всичко това искат да ни убедят, че убийството било позволено. Не се изкупва лесно убийството. Даже Христос не може да изкупи последствията на убийството, извършено от Каин. Бъдете будни! Не се заблуждавайте от философията на вашите стари учители и професори! Тя ще бъде пометена. Затова всеки професор трябва да постави нов надпис: „Не се позволява абсолютно никакво убийство!“ Понеже сме кармически свързани един с друг, всеки от нас отговаря за извършеното престъпление от някого. Някои ме питат: „Защо побеляха косите ти?“ – От вашите убийства. По силата на кармичния закон и аз съм замесен в тях. И вашите коси побеляха по същата причина. Всеки момент, когато стават престъпления, аз ги чувствам, взимам участие в страданията на хората. Виждам, как се забива нож в гърдите на някого: чувам, как вика, плаче, моли се тоя човек, докато издъхне. Някъде убиват жена или дете. А тия с одеждите минават край страдащите и казват: „Да пукнат тия от новото учение, които разрушават държавата“. Лошото е, че аз няма да пукна. – Защо? – Защото ще изкарам всичките дяволи от българите, от свещениците, от владиците. Няма да оставя в България нито един дявол. Щом си отидат дяволите, кой ще ме гони? Дяволите ме гонят, но лесно ще се справя с тях.\nСега ние проповядваме на човечеството една положителна философия, едно ново учение. Кой ще го приеме, не е важно. То е за всички. Казвам: Пътят, по който вървите, е крив. Това се отнася и за управляващи, и за упрявляеми. Няма пристрастие в нас. И леви, и десни, всички сте на крив път. Това не е култура. Не искаме да се прикриват нещата. Ние вдигаме глас против всяка неправда. Не е въпрос за моето учение, но българите трябва да се ръководят от следния девиз: „В България не се позволява никакво убийство!“ Нека всеки свещеник, всеки войник или стражар си каже: „Аз написах в душата си, че не съм съгласен с никакво убийство“. Мислите ли, че при това положение Бог няма да бъде на страната на българите? След всичко това някои ми се сърдят, че съм ги обиждал. – Още ще ги обиждам. Аз едва съм започнал. Моята глава побеля, но и вашите ще побелеят. Моите косми окапаха, но и вашите ще окапят. За да издържите изпита си, като Данаил, трябва да обуздаете лъвовете в себе си. Ако те ви разкъсат, това показва, че сте извършили някакво престъпление. Жената казва: „Чудно нещо, какво стана на мъжа ми не зная, но внезапно умря“. – Аз зная тая лукава мисъл, която се загнезди в жената и я застави да извърши убийството. Няма прошка за оня, който убива!\nНека всеки християнин сложи на вратата си надписа: „Ни помен от убийство!“ Това е грях против Духа Светаго, за което Бог никога не прощава. Бог каза на Каин: „Ще сложа белег на челото ти, който те срещне да не те убие. Който те убие, неговото наказание ще бъде по-голямо от твоето“. Сегашните хора, със своя обикновен морал, искат да преустроят обществото. Това е невъзможно. Защо мъжете и жените не могат да живеят в хармония? Мъжът казва: „Не мога да търпя жена си!“ Жената не може да търпи мъжа си. – Защо не можеш да го търпиш? – „Не мога да го търпя като мъж.“ – Търпи го, тогава, като брат! Ако не можеш да го търпиш и като брат, търпи го като учител, или като баща. Защо не се качиш на по-високо стъпало и кажеш: „Брат ми е, ще го търпя!“ Обърни се към брата си и кажи: „Любов и съгласие!“ Мъжът ти се гневи, вдига шум, кара се. Кажи в себе си: „Любов и съгласие!“ Няма да се мине много време и той ще омекне. Започне ли жената да вика и да се кара, нищо няма да постигне. Тогава мъжът да каже: „Любов и съгласие!“ При тия думи и жената ще отстъпи. Сега мъже и жени стоят, въздишат, играят някаква роля и казват: „Без любов не се живее“. – Аз още не съм видял образа на Любовта между хората.\nЗнаете ли какви са очите на Любовта? Знаете ли какъв е образът на Любовта? И досега още хората говорят за любовта, която изгаря. Това не е християнство. Жената трябва да гледа на мъжа си като на брат, да му изпраща възвишени и чисти мисли. Момъкът да гледа на момата като на сестра, да я пази и щади. Това е нужно на сегашното човечество. Знаете ли колко красиви ще бъдете тогава? – Защо погрозняват хората? Дойде някой млад човек, едва свършил училище, веднага го хващат под мишницата, опитват го здрав ли е, може ли да копае. Така опитват говедата, годни ли са за работа. Учителят не е учител, но наемник. Свещеникът не е наставник, но наемник. Майката, бащата, също са наемници. За да се хареса на някого, момата се облича хубаво, докарва се, че като се ожени, да роди няколко деца. За да хванат момъка в капана, обещават му 50–60 хиляди лева. Като се ожени, той казва: „Аз съм баща вече“. – Не си баща, но си наемник.\nСега аз ви говоря приятелски. В бъдеще не може да живеете така. Ти ще обичаш момата, няма да искаш пари за нея и ще и кажеш: „Както си, така те искам“. И момата трябва да каже на момъка същото. Не трябва да търси богат мъж, но да се обичат и да живеят в съгласие. Днес и мъжът, и жената гледат да бъдат добре облечени, да се покажат пред хората. Как са вътре, не е важно. Това е актьорство. И не е толкова актьорство, колкото престъпление. Случи се, че жената забременее. Мъжът казва: „Не искам това дете. Намери начин да го изхвърлиш“. Не се минават много години, и тя става хилава. Казва: „Не зная защо съм толкова слаба“. – Пометнала си. Но и на мъжа работите не вървят добре. Никакво помятане! Никакво убийство! Никаква злоба! Това са новите идеи! Да сложим на първо място Любовта. Не само да говорим за нея, но всеки момент да сме готови да вършим Божията воля. Бог казва: „Аз не убивам никого, но убийците наказвам“. Аз не отмъщавам на никого, но само на ония, които убиват. Аз любя всички, но на ония, които нарушават Любовта, показвам омразата. Никакво убийство! Никакво помятане! Никаква омраза! Това са основите, които трябва да се поставят на новото общество. Днес воюват християни с християни. Често евангелисти, православни и различни сектанти казват: „Да пукнат тия от новото учение!“ След това всички четат Евангелието, цитират стихове оттам, а когато трябва да се проявят, готови са да убият човека!\n„Хвърлиха Данаил в рова на лъвовете.“ Бъдете смели и доблестни като Данаил, да се молите по три пъти на ден. Бих предпочел да сложа мотиката на рамо и да копая цял ден с Любов, отколкото да стана пръв министър в България. Бих предпочел да гладувам, да бъда последен бедняк, отколкото да стана владика. Какво по-велико от това, да останеш чист в себе си, но герой!\nКато се върнете по домовете си, напишете: „Никакво убийство на брата си!“ Мъжът да каже за жена си: „Тя е моя сестра“. Жената да каже за мъжа си: „Той е мой брат“. Братя и сестри, обичайте се и си помагайте. Това изисква Божественото учение от всички хора по света.\nИде Господ в света! Аз Го виждам как иде намръщен, с тояга в ръка. Той маха тоягата по гърба на всички. Всички раса, калимявки, саби ще хвърчат във въздуха. Всички свещеници, военни, съдии ще бъдат бити на общо основание. След това Бог ще ви пита защо сте дошли на земята: да се учите, или да смущавате небето?\nТой иде! Има само един начин, за да се избегне катастрофата: Никакви убийства! Само така човек ще подчини силите, които бушуват в него. Само така ще подчини и лъвовете в рова. Тогава цар Дарий ще каже: „Няма Бог, като Бога на Данаил, Който го избива от рова на лъвовете“. Сега и аз казвам: Няма Господ, като Господа на великата Любов. Тя може да ни избави и повдигне. Бог е свързан с всички живи същества. Той е живият Христос на Любовта. Когато дойде Той, да няма вече бесилки и затвори. Всички хора на новото учение да си подадат ръка. Да има живот и радост между тях, песни и музика. Всички да възкръснат и да кажат: „Долу стария ред на нещата! Долу насилието! Долу затворите и бесилките! Нов ред и порядък навсякъде!“ Ще кажете: „Амин! Тъй да бъде!“ Не, амин, но сложете волята си в действие!\nСегашните хора приличат на оня дервиш, който отишъл в една турска баня да се къпе. Като се окъпал, той казал на баняджията: „Благодаря ти, добре се окъпах“. – Не е достатъчно само да благодариш, но трябва да дадеш един грош за банята. Понеже нямал пари, дервишът се обърнал към Господа с молба: „Господи, или ми дай един грош да си платя банята, или я събори!“\nИ тъй, като дойдете следната неделя тук, искам да носите нов, положителен морал. Желая всички – мъже и жени – до Великден да сте пораснали, поне с четири сантиметра да станете по-високи. Сега се страхувате какво ще стане с вас, как ще свършите живота си. Аз обещавам да поддържам всички ония, които не убиват. Ако на някого работите не вървят добре, аз съм готов да му служа, с условие да не убива. Готов съм да направя всичко за оня, който пръв е поставил в душата си закона: „Не убивай!“\nСега, да прогласим закона на Любовта! Приложете положителния морал в живота и не казвайте, както владиците и свещениците, да пукнат ония от новото учение. Казвам: Моят Господ да им даде мъдрост и знание, да им стесни стомасите, да ядат и пият по-малко, да възприемат великата Божия Любов. Един учен българин, като изучавал историята на българската църква, изтъкнал факта, че във време на духовните борби, българското духовенство било по-близо до своя народ, живеело с неговите радости и скърби. Когато заеха мястото на гръцките владици, те се свързаха с властта и с държавата и се отдалечиха от Бога и от народа. Ако българското духовенство обича своя народ, нека прояви самоотверженост и започне не само да проповядва учението на Христа, но и да живее според това учение. Защо държат това учение затворено? Ще излязат пред народа да говорят за живота на някой светия, за гръцките събори и други. – Това не ни интересува. Ние се интересуваме от това как може да се приложи Христовото учение и как да се преустрои животът. Защо не кажат какво е проповядвал Христос? Нали Той е техен Учител? Аз поддържам страната на техния Учител. Христос казва: „Абсолютно никакво престъпление, никакво убийство не се позволява!“ Всеки ще люби брата си. Освен това и по-далеч ще отиде – ще обича и врага си. Христос прилагаше тоя закон. Това видяхме още като беше на кръста. Той каза: „Господи, прости им, те не знаят, какво правят“.\n„Не убивай!“ – това е единствената реална философия, единствената реална наука. Всяко учение, което поддържа убийството, е лъжливо и не е съгласно с Божията Любов. То е учение на черната ложа. Следователно, всички, които поддържат убийството, аз слагам наляво. Аз не участвам в техните престъпления. Това е говорил Христос, а не аз. Който носи името „човек“, в пълния смисъл на думата, трябва да ликвидира с въпроса за убийството, да не е страхлив, да е готов да жертва и живота си. Всеки трябва да се обяви против насилието, да каже, че това, което става в света, не е съгласно с Христовото учение, не е съгласно с Божията Любов. Желая ви сега да излезете от рова на лъвовете здрави и читави и да кажете: „Няма Господ като Господа на Любовта! Няма друг Отец като Отца на Христа!“ Христос казва: „Отивам при Отца си, при Бога моего!“ Сега Бог е в сърцата на хората, иска да ги избави от най-голямото зло.\nИскам да бъдете герои! Не се спирайте върху това дали моята проповед е свързана или не, но искам да запомните следното: Убийството е най-големият грях, който човек може да извърши. Който се откаже от убийството, ще го изпратя на небето между светиите, които ще му дадат братска целувка. Това значи да изпълниш закона на Божията Любов.\nПовтарям: Бъдете герои! Престанете с недоразуменията, които съществуват между вас. Ликвидирайте с убийството веднъж завинаги!\nЦарят каза: „Няма друг Бог, освен Бога на Данаил, Който можа да го избави от рова на лъвовете“.\nИ аз казвам: Господ, на Когото служите, може да ви избави от лъвовете.\nБеседа от Учителя, държана на 24 април 1921 г. в София\nПървоначално думата „молитва“ означавала общение, разговоръ съ Бога, да Му говоришъ ясно, безъ да Го лъжешъ и да Му кажешъ: „Господи, когато слѣзохъ отъ небето, тѣзи работи не ги разбирахъ, не ги прѣдвиждахъ, затова понѣкога съмъ принуденъ да излъжа, да не изпълня длъжностьта си!“ Като кажешъ така на Бога, Той ще те освѣтли. А сега казвашъ: „Господи, азъ съмъ голѣмъ грѣшникъ!“ А въ какво специално си грешникъ, това не казвашъ на Бога. Грѣшникъ може да бъде мѫжъ къмъ жена си, грѣшникъ може да бѫде баща къмъ дѣцата си, грѣшникъ може да бѫдешъ къмъ приятелитѣ си, грѣшникъ може да бѫдешъ къмъ обществото и т.н. Не си изпълнилъ своитѣ задължения. Когато бащата не изпълни своитѣ задължения къмъ дѣцата си, той е грѣшникъ спрѣмо тѣхъ. Когато мѫжътъ не изпълни своитѣ задължения къмъ жена си, той е грѣшникъ спрѣмо нея. Ще каже нѣкой: „Какво задължение имамъ спрѣмо жена си?“ Ти самъ си далъ задължението си и си обѣщалъ на Господа, че като слѣзешъ на земята, ще помогнешъ на тази жена. Казалъ си на Господа, че ще се оженишъ за тази жена и ще ѝ бѫдешъ вѣренъ. Господь казва: „Добрѣ, ако изпълнишъ това, ще имашъ всичката моя помощь.“ А послѣ, като слѣзешъ на земята, казвашъ: „За нея ще се женя, толкова жени има!“ Не, не за всѣки човѣкъ трѣбва само единъ изпитъ, само една жена! Имашъ ли много жени, развращението тропа на вратата ти. Англичанитѣ казватъ: „сингъл майндет“. (single minded – целенасочен, праволинеен) Въ Писанието се казва: „Двоеумниятъ човѣкъ е непостояненъ въ своитѣ пѫтища.“ Въ нашия животъ трѣбва да има само единъ моралъ, само единъ законъ. Сегашниятъ животъ на земята е едно приготовление за бѫдещия, за този, къмъ който се готвимъ. Слѣдъ заминаването си отъ този свѣтъ, ще влѣзете въ другъ свѣтъ или слѣдъ като излѣзете отъ училището, ще влѣзете въ обществото, но понеже това общество, въ което ще влѣзете, се състои отъ хора високо интелигентни, то въ този свѣтъ не може да влѣзете съ лъжи. Не мислете, че може тъй. Не, не. Щомъ не можешъ да кръстишъ една мома, слабъ ти е ангелътъ.\nСега нѣма да се спирамъ върху това, да ви казвамъ какъвъ изпитъ иде за всинца ви, но ви казвамъ, че всѣки човѣкъ е подложенъ на изпитъ. Никакво, абсолютно никакво колебание! На жената да не ѝ трепва окото прѣдъ никакъвъ красивъ мѫжъ, съ каквито красиви мустачки да е, съ каквото положение да е. Тя трѣбва да прѣдпочита сама да си остане, дѣвствена да бъде. Той казва: „Не мога да живѣя безъ тебе!“ Утрѣ срѣщне друга, сѫщото ѝ казва. Този вълкъ, този външенъ демонъ на земята, долу въ центъра на земята! Тамъ трѣбва да го изпрати Господь съ хиляди години да изкупува своитѣ грѣхове. Да не мислите, че Господь любовьта ще спасява. Не, за въ бѫдеще хората ще се лишатъ отъ възможностьта да правятъ прѣстѫпления. Това значи наказание.\nАзъ ви говоря приятелски. За въ бѫдеще така не може да се живѣе. Ти твоята жена ще я обичашъ, нари нѣма да ѝ искашъ, ще ѝ кажешъ: „Тъй както си, тъй те обичамъ“. И жената ще каже сѫщото на мѫжа си. Нѣма да иска да взима много пари, а да се обичатъ и съ любовь да живѣятъ въ кѫщи. А сега излизатъ и мѫжътъ и жената, двамата облѣчени, но вѫтрѣ…! Актьорство е това! Не е толкова актьорство, колкото прѣстѫпление извършватъ. Ще дойде врѣме да родятъ нѣкое дѣте, мѫжътъ казва: „Това, което си заченала, азъ не го искамъ, намѣри нѣкакъвъ начинъ да го изхвърлишъ“. Слѣдъ нѣколко години тя става хилава. – „Не знамъ защо съмъ така!“ – Пометнала си. На мѫжа сѫщо работитѣ не му вървятъ добрѣ. Никакво помятане! Тѣзи сѫ новитѣ идеи, никакво убийство, никакво помятане, никаква злоба. Съзнателно трѣбва да туримъ любовьта! Не да се говори само за нея, но като те срѣщна, да изпълня своето задължение.


АЛБЕНА НЯМА ДА РАЗПРЕДЕЛЯ ДИВИДЕНТ ЗА 2014 Г. - НДТ, Добрич, България\nАЛБЕНА НЯМА ДА РАЗПРЕДЕЛЯ ДИВИДЕНТ ЗА 2014 Г.\n2015-06-14 @ 17:37 EEST\nТова реши Общото събрание на дружеството. Наводнението и спадът на руския пазар доведоха до един от най-лошите резултати, посочи изпълнителният директор Красимир Станев\nТази година акционерите на „Албена" АД няма да получат дивидент, реши в събота Общото събрание на акционерното дружество. Причината е в намаления размер на печалбата за миналата година, която е с 42 % по-малка в сравнение с предходната година. За изминалата година компанията отчете печалба след облагане в размер на 8 431 155 лв. Тя е по-малка от планираната поради обективни обстоятелства – наводнението и обезценката на руската и украинските валути, довели до спад на туристите от двете страни. Тъй като, независимо от намалялата печалба, са направени сериозни инвестиции, бе решено положителният резултат да бъде отнесен към неразпределена печалба. Според изпълнителният директор Красимир Станев, финансовият резултат за 2014 г. е един от най-ниските финансови резултати от съществуването на курорта.\nПоради намаления размер на печалбата бе решено също да не бъде разпределяно допълнително възнаграждение между членовете на Съвета на директорите, макар акционер да изрази мнение, че ръководството на „Албена“ да се е справило изключително добре, въпреки тежките условия през м.г.\n„Очаквахме 2014 г. с голямо нетърпение, тъй като се отбелязаха 45 години от създаването на курорта. За съжаление, приключихме с един от най-лошите финансови резултати. Въпреки тази ниска печалба, направихме над 40 млн. лева инвестиции. В Албена те не са много видими, но в Бялата лагуна и Приморско извършихме солидни инвестиции и тези две дружества излизат много сериозно на международния туристически пазар. Те ще бъдат наши много силни търговски „оръжия“, посочи К. Станев.\n„Инвестициите в Албена тази година бяха сведени изключително до възстановяването на фоайето на хотел „Гергана“ и разширяването на дейността на Аквапарка с две големи нови пързалки. Като цяло инвестицията в дълготрайни материални активи е 28 млн. лева, както и 10 млн. лева финансови активи. Разбира се, трудно е това да се направи с почти двойно намалена печалба, но Албена няма финансови затруднения. Плаща редовно своите задължения към банки, доставчици, персонал. Очакваме 2016 г., в която трябва да продължим с подобряване на стандарта на Бялата лагуна и Приморско, както и някои инвестиции в Албена. Като цяло инвестициите ще бъдат много по-ниски. Това е причината да не раздаваме дивидент тази година, за да можем да балансираме нашите финанси и да се подготвим за момента, когато в Албена ще се извършат значителни инвестиции. Наложи се и да изявим желание да се откажем от нашата концесия от плажа, защото тя е изключително тежка.\nМакар очакванията да са , че тази година ще е още по-тежка от предишната - ние планираме печалба от порядъка на 6-7 млн. лева, което ще е с 1-1,5 млн. лева по-малко от 2014 г., това, което чувстваме е, че безспорно трябва да се примирим с мисълта, че руският пазар няма да бъде това, което е бил. Но, интересът към Албена от страна на западните фирми е голям, особено от Германия. Очакваме през 2016 г. по-голяма заетост на нашата хотелска база. Оптимист съм за следващите няколко години.\nИмаме силни оръжия – дори с намален доход на персонала ни тази година, който не получава ваучери за 60 лева месечно за храна, ние имаме добре мотивирани кадри“.\nВ рамките на Общото събрание бе гласувано единодушно намаляване на Съвета на директорите от 7 на 6 души след смъртта на един от основателите на комплекса Жельо Стайков, чиято памет бе почетена с едноминутно мълчание. ндт


Игра Face машина. Играйте онлайн безплатно\nGame Face машина Online\nОписание на играта: Кликнете върху различни области на лицето на обикновения човек. Добави различни органи, промяна на външния вид на очите, устата, носа, веждите, както и други органи. От лице, можете да споделяте с други хора, просто чрез копиране на кода. Отделете време наистина да се забавляват с тази молба. Създайте уникален смешно лицето.\nКликнете върху различни области на лицето на обикновения човек. Добави различни органи, промяна на външния вид на очите, устата, носа, веждите, както и други органи.\n© playgame24.com - безплатна онлайн игра Face машина ()\nиграете онлайн флаш игра Face машина безплатно. Не забравяйте да гласуват за тази игра Face машина и да споделят тази игра с най-добрите си приятели.


Облаци дезинфектант в Ясеновец утре - Разград 24/7\nОблаци дезинфектант в Ясеновец утре\nАвтор: Разград 24/7Дата: 12.06.2020\tКоментари: No Comments\nПрофесионални установки за дезинфекция ще пръскат утре по улиците на село Ясеновец – съобщават от пресцентъра на Община Разград.\nОт въвеждането на временните противоепидемични мерки в населено място, където са най-много потвърдените случаи на COVID-19 в Разградска област, това е втора обработка на улиците. Първата бе извършена в сряда от машини на „Еф Си Си“, които ще продължат да дезинфекцират по график, след изтичане на срока на действие на утрешната ударна дезинфекция.\nВ събота дезинфекцията ще се извърши с високоефективни аерозолни машини, собственост на фирма „Биоконтрол корпорация“ЕООД. Те ще разпръскват дезинфектант не само в близост до уличното платно, а под формата на облак ще обхващат по-голяма площ. Концентрацията на препарата „Вироцид“ е 0,5%. Ще бъде обиколено цялото село, което е с площ 1900 дка.\nПръскането на улиците ще се извърши между 8,00 и 10,00 ч. утре в Ясеновец. Препоръчва се на местните хора да не излизат на улиците в момента на преминаване на машините. Препаратът е безвреден за хората, но вдишването му предизвиква неприятно усещане.\nВисокоефективните аерозолни машини се използват превантивно за втори път в община Разград, преди малко повече от месец минаха през централната част на областния град и през жк „Орел“.\n3,904 total views, 4 views today\nPrevious Previous post: Първи починал от COVID-19 в Разградско – възрастен мъж от Исперих\nNext Next post: Напръскаха Ясеновец с 1500 литра дезинфектант\n2,125 total views, 2,125 views today\n4,460 total views, 3,055 views today


Спират издирването на малайзийския самолет до понеделник сутринта - НДТ, Добрич, България\n2022-06-29 @ 16:37 EEST\nСпират издирването на малайзийския самолет до понеделник сутринта\n2014-12-28 @ 14:57 EET\nИздирването на изчезналия самолет на малайзийската компания Air Asia е преустановено през нощта и ще бъде подновено отново в понеделник сутринта. Това обявиха от индонезийското министерство на транспорта. Говорителят на министерството заяви, че издирването на самолета е прекратено поради падналата нощ и лошите метеорологични условия.\nТой допълни, че в понеделник сутринта, в 7 часа местно време (2 часа българско време), търсенето ще бъде подновено. Ако времето е добро, операцията може да започне и по-рано.\nМалайзийската авиокомпания Air Asia, чийто самолет изчезна над Яванско море, обяви нова информация за националността на намиращите се на борда хора. Според компанията в самолета са пътували 155 пътници, 149 от които са граждани на Индонезия, трима са от Южна Корея, има и по един от Сингапур, Малайзия и Великобритания. Екипажът е съставен от индонезийци с изключение на втория пилот, който е френски гражданин.\nРадарите на индонезийската спасителна служба не са засекли сигнал от аварийния радиомаяк на изчезналия самолет на малайзийската компания Air Asia, който вероятно е паднал в Яванско море. От службата са заявили, че в случай на външно влияние поставеният в корпуса на самолета радиомаяк трябва да започне да подава сигнал. Институцията е обяснила, че ако върху самолета е имало външно въздействие или пък ако той е паднал във водата, задължително трябва да бъде излъчен сигнал.\nВ неделя сутринта самолет, извършващ полет от индонезийския град Сурабая до Сингапур, изчезна над Яванско море. Самолетът „Еърбъс” A320-200 е собственост на малайзийската нискобюджетна авиокомпания Air Asia. Летателният апарат е изгубил контакт с Индонезийската служба за въздушен контрол към 7,20 часа сингапурско време (1:20 българско време) - около час преди приземяването си в Сингапур и около 40 минути след излитането си от Сурабая.\nНа борда на самолета е имало 162 души - 138 възрастни, 16 деца и едно бебе. Екипажът се е състоял от двама пилоти и още петима души персонал.\nПреди изчезването на самолета капитанът на полета е поискал разрешение за промяна на курса поради лошите метеорологични условия. http://www.blitz.bg\nОбрат: Самолетът на Air...\nАд в небето! Самолетът ...\nСпират издирването на малайзийския самолет до понеделник сутринта | 0 брой коментари | Регистрация


Как да пазаруваме от dekom.bg\nЗа да пазарувате от dekom.bg не е необходима регистрация.\nАко все пак се възползвате от наличната функционалност за регистрация ще имате възможност да въведете няколко адреса за доставка само веднъж и при следващи покупки само да избирате из между тях, може да следите за направените от Вас поръчки, кои от тях са изпълнени, отказани или активни.\nЦените на предлаганите продукти са представени в дясната част на уеб сайта. Указаната цена на отделната стока е за 1 брой с включен ДДС и без включена в тази стойност цена на доставката.\nпо банков път (с банков превод)\nПри избор на на метод на плащане – “по банков път” / с банков превод, клиента попълва онлайн заявката, след което ние се свързваме с него и уточняваме детайлите по поръчката, но стоката се праща с куриер, след като се уверим, че превода на парите е извършен чрез електронната система за банкиране (РИНГС -Система за Брутен Сетълмент в Реално Време).\nПри избор на метод на плащане – “Разсрочено плащане” - кандидатствате за покупка с разсрочено плащане чрез "ТИ БИ АЙ Банк" за което е необходимо:\nда маркирате „Съгласие за обработка на лични данни”\nда прочетете и да сте съгласни с написаното в “ИСКАНЕ-ДЕКЛАРАЦИЯ ЗА ПОТРЕБИТЕЛСКИ КРЕДИТ”, което може да отворите и съхраните от линка (ТУК)\nда изберете „Период на разсрочено плащане“\nда попълнете старателно исканите от Вас данни\nЗа подписване на договора и получаване на избрания продукт не е необходимо да посетите наш магазин!!!\nСтоката ще бъде изпратена по куриерска фирма „СПИДИ“ в най-близкия офис до Вас с услуга „ДО ПОИСКВАНЕ“ и плик с обратни документи за подпис (ДОГОВОР), който куриера да върне.\nАко клиентът не осигури достъп и условия за предаване на стоката на посочения адрес Dekom.bg се освобождава от задължението си да изпълни заявената доставка.\nДоставката на продукти на стойност над 100лв. в рамките на Пловдив е безплатна. Доставка в рамките на България се изчислява по ценовата листа на “Спииди ЕООД”.\nЗа да добавите продукт в кошницата за пазаруване, натиснете бутона със символ „Кошница“ или бутона с надпис „Купи сега“. Можете да поръчате повече от един продукт. Така избраните продукти се добавят във вашата кошница.\nПо всяко време може да проверите какво има във вашата кошница до този момент като кликнете върху линка “Кошница” в горната дясна част на сайта.\nАко желаете да промените броя на даден продукт в кошницата, напишете съответното количество в полето за брой и натиснете бутона “Обнови”.\nЗа да изтриете продукт от кошницата в дясната част на всеки продукт има бутон „Премахни от кошницата“.\nСлед като вече сте уточнили стоките и количествата, натиснете бутон „Продължи“.\nВ следващия екран можете да изберете да влезете със своя акаунт който сте създали преди, да създадете акаунт, да продължите без регистрация или да се върнете обратно в кошницата.\nАко сте избрали „Вход MY.DEKOM“:\nВъвеждате email и парола и сте отново във кошницата където избирате „Продължи“\nСледващата стъпка Ви показва въведените до момента адреси за доставка или може да добавите нов адрес за доставка, след което натискате бутон „Избери“\nСледваща стъпка избор на типа доставка, фиксиран час, натискаме отново бутон „Избери“\nСледваща стъпка избор типа на плащане като натиснете съответния бутон „Продължи“\nСледваща стъпка виждате кошницата с приблизителната цена на доставката и общата сума за плащане. Имате възможност да изберете да Ви се издаде фактура където е нужно да попълните необходимите данни за фактурата.\nФинализиране на поръчката става с натискане на бутона „Поръчай“.\nНа всяка стъпка имате възможност да промените, количеството, начина на доставка, начина на плащане, да се върнете обратно в кошницата или да откажете поръчката.\nАко сте избрали „Регистрация“:\nПопълвате данните необходими за регистрация и следвате стъпките от „Вход MY.DEKOM“\nАко сте избрали „Продължи без регистрация“:\nПопълвате данните необходими за поръчката и следвате стъпките от „Вход MY.DEKOM“\nВ рамките на до два работни дни, вашата поръчка ще бъде обработена от служител на www.dekom.bg и вие ще получите обаждане по телефона за уточняване на всички детайли по поръчката / наличност, актуалност на цената, устно потвърждение на желанието за покупка / и на времето за доставка.\n*Отстъпката не важи за продуктите на промоция!\nБлагодарим Ви, че посетихте нашия уеб сайт!


През учебната 2016/2017 година ПГИ „Проф.д-р Димитър Табаков“- Сливен започна международен проект по програма „Еразъм+“. Проектът „Web 2.0 инструменти в образованието“ е по ключова дейност К2, сектор „Училищно образование“. Номер на проекта 2016-1-TR01-KA219-034289_6.\nПартньори на гимназията са училища в Италия, Румъния, Гърция, Испания, Турция и Македония. Проектът, който е финансиран от Европейския съюз, ще даде възможност за интегриране на Web 2.0 приложения в образованието и ще осигури по-иновативна образователна среда. Целта е онагледяване и улесняване на учебното съдържание, повишаване на неговата привлекателност, повишаване мотивацията за учене и търсене на възможности за индивидуален подход към всеки ученик.\n„Web 2.0 базирано обучение” наричаме електронен ресурс в Интернет, който е интерактивен носител на учебна информация, поднесена във вид на текст, графики, видео и друга мултимедия, в който учениците обменят опит помежду си и допълват учебните материали, водейки дискусии под различна форма с учителите и помежду си.\nНапоследък, все повече преподаватели обръщат внимание на възможностите за прилагане на Web 2.0 инструменти в обучението - блогове, микроблогове, wiki-та, подкаст програми, споделяне на връзки и ресурси, социални мрежи. Те не противоречат на съвременните образователни теории, като конструктивизъм и конективизъм и следователно Web 2.0 приложенията стават все по-атрактивни. Те имат потенциал за работа в сътрудничество, споделяне на знания и най-добри практики чрез отворени социални мрежи. Технологиите Web 2.0 имат потенциал за индуциране на промяна в сектора на образованието. Те могат да въздействат като катализатор за обучението, добавяйки елементи на атрактивност, независимост и автономност на обучаемите, предпоставки за съвместна работа и повишаване на педагогическата ефективност.\nОт своя страна учениците развиват максимално своя капацитет, придобиват увереност и желание за учене, придобиват основни ключови умения на 21-ви век за работа с новите технологии, както и умения за културна и мултикултурна комуникация в социалните мрежи.


Ще има цяло село, направено с 3D принтер (ВИДЕО) - 24chasa.bg\nhttps://www.24chasa.bg/idealendom/article/7473751 Ще има цяло село, направено с 3D принтер (ВИДЕО) Ще има цяло село, направено с 3D принтер (ВИДЕО) Идеален дом www.24chasa.bg\n27.05.2019 13:05; Идеален дом\nСнимка facebook fuseproject\nПървото в света село само с къщи, изработени на 3D принтер, ще се появи тази година в Латинска Америка. Авторите на проекта обаче засега не разкриват точното местоположение. В екипа влизат швейцарският дизайнер Ив Беар със студиото си Fuseproject, благотворителната организация New Story и компанията ICON, която се занимава със строителни технологии.\nОсъществяването на идеята е посветено на борбата с бедността и цели осигуряването на покрив на семейства, живеещи с по около 200 долара месечно. Къщите в селото ще бъдат евтини, но с достатъчно удобства и опции за реакция при климатични промени и дори при нужда от още площ.\nПредвижда се тя да е 55 квадратни метра за всеки дом, като печатът на един продължава 24 часа. С цел добавяне на пространство системата допуска дострояването на втори етаж. Общата площ за една къща ще е 120 кв. метра, като в нея ще се разположат още лятна кухня и място за отглеждане на птици и на растения. В стените ще има усилващи елементи, за да се гарантира сеизмичната безопасност, а планировката е изчислена така, че да се гарантира добрата вентилация.


Дехидратация на тялото – причините понякога за това не са безобидни | Здраве.ws\nДехидратация на тялото – какво може да ни се случи?\nДехидратацията на тялото може да бъде в лека, умерен, тежка форма или животозастрашаваща. Децата, спортистите и възрастните хора са особено предразположени към дехидратация на тялото, като може да се стигне до много сериозни усложнения.\nВодата е толкова важна за нас! Не го забравяйте. Ние сме съставени до голяма степен от вода. Нарушението на водния баланс в организма не е толкова невинно.\nКакви са симптомите на дехидратация на тялото на човека?\nТе включват: жажда, сухота в устата, сух език, замаяност, умора, объркване, намалено отделяне на урина (ако не са причинена от дехидратацията полиурия).\nСимптомите могат да включват висока температура, абнормно кървене, прекомерно изпотяване.\nВодата е жизненоважна за организма на човека.\nВодата представлява около 70% от състава на тъканите и органите в организма и е от решаващо значение за много процеси на тялото.\nДехидратацията води до отрицателни и забавени функции в организма ни като: премахване на токсини, доставка на хранителни вещества, кислородно зареждане във всички клетки на тялото, снижава производството на енергия, повкиява отрицателно движението в ставите, нарушава баланса на жизненоважните електролити като натрий и калий и други.\nКакви са основните причини за дехидратация на тялото?\nТе са много и ето по-важните от тях:\nЗаболявания на храносмилателната система – функционална диария, чревна обструкция, възпалително заболяване на червата, остър панкреатит, гастрит, гастроентерит, автоимунна ентеропатия, язвен колит, болест на Крон, колит, перитонит, чернодробна недостатъчност, хроничен панкреатит, алкохолно отравяне.\nПсихични и поведенчески нарушения – анорексия. невроза, булимия.\nЕндокринни, хранителни и метаболитни проблеми – диабет, диабетна кетоацидоза, хиперпаратироидизъм, хиперкалцемия, болест на Адисон, недохранване.\nБолести на пикочно-половата система – бъбречна недостатъчност, хронична бъбречна недостатъчност.\nВъншни причини за дехидратациата на тялото могат да са страничните ефекти на лекарства (диуретици).\nИнфекциозни и паразитни болести – холера, криптоспоридиоза, ротавирусна инфекция, аржентинска хеморагична треска, дизентерия, псевдомембранозен колит, гастроентерит, салмонела, бактериално хранително отравяне, бактериални чревни инфекции, вирусни чревни инфекции.\nДа не забравим да споменем и за нараняванията, отравянията и други ефекти от външни причини – слънчев и топлинен удар, изгаряния.\nБременност, раждане и пуерпериум – повръщане по време на бременност.\nРакови образования – множествена ендокринна неоплазия, паратироиден рак.\nВродени аномалии, деформации и хромозомни аберации – надбъбречна хиперплазия, вродена ихтиоза, булозна епидермолиза.\nДиагнозата на дехидратацията включва история на проблема, клинични симптоми и физически преглед.\nНеобходимо е да се извърши пълен анализ на кръвта, на урината специфичното тегло се измерва, за да се определят нивата на електролити – калий, натрий.\nЛечението включва рехидратиране с използване на орални или интравенозни течности и лечение на основното заболяване.\n« От какво се появява болка в епигастриума?\nПраскова – чуден плод от Китай, който лекува »


Ще има ли оставки след допинг скандала в плуването? - bTV\nИ как се стигна до него?\nПрез седмицата, след разследване на bTV, стана ясно, че трима национали в плуването са дали положителни допинг проби за веществото. Все още не е ясно как Здравко Баблачев, Светлозар Николов и Благой Панайотов са приели станозолол.\nПървоначално от федерацията заявиха, че 18-годишните момчета са действали на своя глава. Те отрекоха и разказаха как се приемат таблетките по време на подготовка - разпределени от треньора Кристиян Минковски и лекаря Любомир Петров в пластмасови чашки по над 30 хапчета.\n"Скандалът е една неприятна последица, която ще остави една неприятна психо-биологични емоции в атлетите и родителите на тези деца. Искам да успокоя родителите, че могат да вярват, че техните деца без допинг може да постигнат големи спортни постижения. Науката го е доказала! През последните 15 години правя точно това с индивидуални атлети, които ме търсят. С тях постигам забележителни резултати, включително с плувците, на които менторствам. Желанието ми е атлетите да обръщат повече внимание на храненето си, да разберат значението на думата „гликоген“ и да вярват в своите собствени възможности", убеден е Христов.\nТагове: Здравко Баблачев Светлозар Николов скандал плуване допинг спорт станозолол Белчо Христов стефан георгиев


Коли под наем в Албания летище - Автомобили под наем в Албания\nЕвтини коли под наем в Албания Летище\nЕвтини коли под наем в Албания\nНаемът на коли под наем в Албания е възможен, ако сте успели да резервирате кола под наем възможно най-скоро преди пътуването. Разбира се, в този случай изборът е дори много по-голям, предлагането на автомобили, така че можем да спестим до 15-40% от цената на автомобила под наем. Сравнете цените за автомобили под наем Албания и изберете подходящото превозно средство за вас, след което резервирайте онлайн. Правете всичко това от комфорта на вашия дом.\nПовечето коли под наем предлагат услуги за наем на кола в Албания, така че местата за прибиране и отпадане на автомобила могат да бъдат различни. Очевидно това трябва да се има предвид и дори преди резервация трябва да посочите, че ако искате да се откажете от автомобила под наем в друга държава.\nКакво предлагаме евтини коли под наем Албания в градове, летища, гари:\nКоли под наем Албания Летище - Автомобили под наем Летище Албания\nПозволяваме ви да намерите най-евтините цени на коли под наем Албания летище и много повече места за няколко минути. Изберете от изключителни оферти от световни марки и резервирайте кола под наем с няколко кликвания. Можете също така да коли под наем на летището Албания с онлайн отстъпки, така че лесно можете да наемете кола от дома на най-евтините цени.\nНе пропускайте възможността да наемете кола бързо и лесно на най-добрата цена евтини коли под наем в Албания летище сега. Ако пристигате със самолет при наемане на автомобил, подгответе номера на полета на самолета, тъй като колите под наем често изискват тази информация.\nколи под наем в Албания на популярни места:\nАко идвате в страната не само за бизнес пътуване, тогава Албания има много популярни забележителности и атракции за нас, за да се опитаме да проучим колкото се може повече. Разбира се, автомобили под наем в Албания е чудесна помощ, тъй като лесно можем да стигнем навсякъде с кола под наем.\nПопулярни места за коли под наем в Албания (в центъра, на гарата), без да се твърди, че са изчерпателни, са някои от тях:\nВъзможно е да коли под наем летище Албания, като например: -


Оле, Оле, Шампионска лига се завръща! - Футбол свят - Шампионска лига - Gong.bg\nШампионска лига се завръща! А с нея и един от най-ярките ѝ кавалери. Във вторник вечер светът ще види дебюта на Оле Гунар Солскяер като треньор в турнира, който култивира името му като легенда за десетилетия напред.\nОтборът на Манчестър Юнайтед посреща Пари Сен Жермен в първи двубой от осминафиналите на Шампионската лига.\nВ другия мач тази вечер се противопоставят Рома и Порто.\nИ двете срещи са от 22 часа и можете да ги следите в GONG.BG!\nНорвежецът Солскяер вкара един от най-легендарните голове в историята на турнира, а може би най-легендарният, през 1999 г. - срещу Байерн Мюнхен (2:1) във финала на "Камп Ноу". В 93-ата минута...\n🏆 The Champions League final in 1999, a moment we will never forget in football history...\nHappy birthday Ole Gunnar Solskjaer! 🙌🏽🇳🇴#MUFC pic.twitter.com/7gBh7Lx48H\n— The Sportsman (@TheSportsman) 26 de febrero de 2018\nСега усмихнатият Оле бе призван да върне старата слава на "червните дяволи", поемайки клуба след трудните дни с Жозе Моуриньо. Първият голям тест в Европа пред Юнайтед е мултимилионният ПСЖ, който в момента е препълнен с кадрови проблеми.\nВ първия ден на елиминациите ще се изиграят две срещи - вторник, както и във втория - сряда. След седмица са останалите 4 двубоя.\nЕдно от големите нововъведения на втората фаза в Шампионската лига бъде използването на състемата ВАР, която трябва да направи футбола с една идея по-справедлив.\nЕто какво ни предлагат двата сблъсъка от програмата във вторник в Шампионска лига:\nРома посреща Порто на „Олимпико” в един от най-непредвидимите осминафинали. По този начин жребият направи така, че към четвъртфиналите ще потегли един от тимовете смятани за аутсайдери в елиминациите.\nМоже би мнозина си мислеха същото и преди година, но Рома стигна до паметен полуфинал, загубен от Ливърпул (6:7). Преди това пък бе повален Барселона след митичен обрат след загуба в първия мач с 1:4 и успех с 3:0 у дома в реванша.\nПрез есента момчетата на Еузебио Ди Франческо излязоха от група с Реал Мадрид, ЦСКА Москва и Виктория Пилзен, оставяйки втори.\nПорто пък оглави с 5 успеха и 1 равенство група с Шалке 04, Галатасарай и Локомотив Москва. Португалците обаче показаха колебания в защита, като само в един от двубоите си запазиха суха мрежа. Сухите мрежи в последните 5 сезона за Порто в турнира са само 3.\nРома е ефективен пред противниковите врати, като е вкарал попадение в последните си 14 от 17 мача в Шампионската лига, но също така е допуснал 11.\nС оглед на многото контузени в лагера на италианците през целия сезон, тимът ще бъде без Диего Пероти, Жуан Жесус и Патрик Шик.„Вълците” няма да могат да разчитат и на избор №1 за вратата – Робин Олсен, като се очаква под рамката да застане Антонио Миранте.\nТурчинът Ченгиз Юндер пропусна последните 4 двубоя на тима заради разтегнато сухожилие, като е по-вероятно да не вземе участие и в този двубой. Алесандро Флоренци и Рик Карсдроп се конкурират за мястото на десния бек, докато възстановеният напълно Даниеле де Роси ще застане в средата на терена, до лятната покупка Стивън Н’Зонзи.\nПо левия фланг на атаката ще действа Стефан Ел Шаарауи, отдясно – Джъстин Клуйверт, а един зад друг – Един Джеко и Никола Дзаниоло.\nЗа Порто аут са наказаният Хесус Мануел Корона, както и травмираните Винсент Абубакар и Муса Марега – двата основни избора за централни нападатели. С жълти картони и застрашени да пропуснат реванша са Едер Милитао, Пепе и Отавио.\nСержо Консейшао би трябвало да заложи на по-предпазлива схема 4-4-2, като атаката на тима ще поведат бразилците Тикиньо Соареш и Фернандо.\nДвата тима са се срещали веднъж в надпреварата – през 2016-а в плейофите, когато португалците взимат успех с 3:0 като гост, а двубоят на „До Драгао” завършва при 1:1.\nСрещата между Рома и Порто е във вторник, 12 февруари, от 22:00 часа, като нея ще можете да следите пряко по MAX Sport 2.\nЕдин от най-магнетичните сблъсъци изобщо в 1/8-финалите. На „Олд Трафорд” излизат живеещият върху облаците Манчестър Юнайтед и търпящият липсата на куп големи имена ПСЖ.\nСтрадащият началото на сезона Юнайтед при Жозе Моуриньо намери своя лек в лицето на клубната легенда Оле Гунар Солскяер. Тимът е в серия от 11 мача без загуба (10 победи, 8 във Висшата лига), а временният статут на норвежеца може да остане в историята, ако бъде отстранен един от фаворитите за трофея в Шампионската лига ПСЖ (лидер във френската Лига 1).\nГолямата новина от двата състава в часовете преди двубоя е отсъствието на контузените Неймар и Единсон Кавани за парижани.\nЮнайтед излезе втори от група с Ювентус, Базел и Йънг Бойс, докато ПСЖ оглави „групата на смъртта” – с Ливърпул, Наполи и Цървена звезда.\nПреди седмица французите допуснаха първата си загуба в местния шампионат през кампанията (1:2, Лион), което показа, че тимът изпитва трудности, когато на терена го няма Неймар.\nКавани получи травма при успеха над Бордо (1:0), като атакуваща мощ на тима сега ще трябва да носят Килиан Мбапе и Анхел Ди Мария. ПСЖ е един от най-резултатните отбори в Шампионската лига със своите 17 гола в груповата фаза.\nЮнайтед вече е Топ 4 на Висшата лига, а настроението на тима е повече от празнично. В английските медии вече се заговори, че Солскяер ще получи допълнителен кредит на доверие и ще продължи да води „червените дяволи” и след края на сезона.\nОчаква се все пак от ръководството на клуба да изчакат и да видят какво ще стори тима до края на сезона – определено успехи на европейската сцена ще дадат още сигурност на Оле.\nПроблемни за Юнайтед в този мач са Антонио Валенсия и Матео Дармиан, а Виктор Линдельоф е под въпрос. Шведът не бе рискуван срещу Фулъм (3:0), но по всяка вероятност сега ще заеме място в сърцето на отбраната, редом до Ерик Баи.\nВ 11-те се завръщат Маркъс Рашфорд, Ашли Йънг и Джеси Лингард. Антони Марсиал е под пара, с 10 гола от началото на сезона, което почти сигурно ще му гарантира място сред титулярите.\nВ средата на терена трябва да бъдат летящият при Солскяер Погба, както и намерилите най-добрата си форма Матич и Ерера. В защита ще действат Шоу, може би Лидельоф, Баи и Йънг. (4-3-3).\nЗа ПСЖ е ясно, че на терена няма да са Кавани, Неймар и Мюние. Атаката на тима трябва да води Мбапе, като зад него да оперират легендата Дани Алвеш, Юлиан Дракслер и Анхел Ди Мария.\nВерати, имащ също проблеми с травма от последните дни, би трябвало да застане до Маркиньос. Тило Кеер, Тиаго Силва, Преснел Кимпембе и Хуан Бернат ще оформят защитния вал на гостите (4-2-3-1).\nСрещата между Манчестър Юнайтед и Пари Сен Жермен е във вторник, 12 февруари, от 22:00 часа, като нея ще можете да следите пряко по MAX Sport 3.\nМанчестър Юнайтед Рома Пари Сен Жермен Порто